钦定古今图书集成/理学汇编/经籍典/第108卷 > 北周卫元嵩元包经传 > 《说源》第十
## 钦定古今图书集成/理学汇编/经籍典/第108卷 > 北周卫元嵩元包经传 > 《说源》第十

在昔哲王受明命，皆能变文质，顺阴阳，大矣哉！此帝
王之能事也。古者天生人而未树之以君，上下交杂，
品位纷错，阴阳初分，文质未作。庖牺之王天下也，画
八卦，法三才而一之，斯尚质之代也。自黄帝暨乎尧、
舜，垂衣裳而天下理。盖取诸《干》则尚文也，取诸《坤》则
尚质也，通其变而使民不倦，神而化之使人宜之，是
以自天祐之，吉无不利。后夏有《连山》，殷有《归藏》，周有
《周易》，皆卦次不同，而算术各异，斯文质之更变也。仲
尼有言：“其或继周者，虽百世可知也。”斯则百王不易
之道明矣。自兹以降，代历千祀，人非一性，穷奢极丽，
饫欲厌心，不能正本澄源，反文归质，若河倾海覆，汎
滥平陆，流荡无依，迄至今日而莫之变也。夫王者之
有天下，必改正朔，易服色，以其既往者废，将来者兴。
是以三皇之王，五帝之理，乐不相沿，礼不相袭。且物
极则反，理有固然，文质之体，其将变矣。哲人观象立
言，垂范作则，将以究索厥理，匡赞皇极，推吉凶于卦
象，陈理乱于邦家，广论《易》道，冀裨帝业，盖时尚质之
书也。呜呼！采世人之订，述作之意焉尔。